b'\n_START_ARTICLE_\nKerikej\n_START_PARAGRAPH_\nKerikej (\xe2\x98\xa4) (lat. caduceus, gr\xc5\xa1ko \xce\xba\xce\xb7\xcf\x81\xcf\x8d\xce\xba\xce\xb5\xce\xb9\xce\xbf\xce\xbd) ali Hermesova palica je kratka prerokova palica, prepletena z dvema ka\xc4\x8dama v obliki dvojne vija\xc4\x8dnice, v\xc4\x8dasih okra\xc5\xa1ena s krili. V pozni antiki je bil kerikej verjetno podlaga za astrolo\xc5\xa1ki znak, ki je predstavljal planet Merkur. V rimski ikonografiji je bil pogosto prikazan, kako ga gr\xc5\xa1ki bog Hermes (rimski bog Merkur), glasnik bogov, vodnik mrtvih in za\xc5\xa1\xc4\x8ditnik trgovcev, kockarjev, la\xc5\xbenivcev in tatov dr\xc5\xbei v levi roki. Kerikej se pogosto uporablja kot simbol medicine, posebej v Severni Ameriki, to pa zaradi zamenjave s tradicionalnim simbolom Asklepijevo palico, ki ima samo eno ka\xc4\x8do in nima kril.\n_START_SECTION_\nIzvor\n_START_PARAGRAPH_\nLeta 1910 je dr. William Hayes Ward odkril, da so se simboli, podobni klasi\xc4\x8dnemu kerikeju, neredko pojavljali na mezopotamskih cilindri\xc4\x8dnih pe\xc4\x8datnikih. \xc4\x8cas nastanka naj bi bil med 3000 in 4000 pr. n. \xc5\xa1t. Menil je, da bi ta znak lahko bil predhodnik gr\xc5\xa1kega kerikeja . A. L. Frothingham je poenotil raziskave dr. Warda v svojem delu, objavljenem leta 1916, v katerem meni, da je bil prototip Hermesa "vzhodnja\xc5\xa1ko bo\xc5\xbeanstvo babilonske izlo\xc4\x8ditve" predstavljen v najzgodnej\xc5\xa1i obliki kot ka\xc4\x8dji bog. S tega vidika je kerikej izvirno predstavljal samega Hermesa v njegovi zgodnji obliki kot boga Ningi\xc5\xa1ida, "glasnika Matere Zemlje".  Nedavne raziskave klasi\xc4\x8dnih znanstvenikov ne omenjajo babilonskega izvora niti Hermesa niti kerikeja.  V egiptovski ikonografiji je d\xc5\xbeed steber, upodobljen z vklesano ka\xc4\x8do v frizu iz tempeljskega kompleksa Dendera._NEWLINE_Med Grki je kerikej izvirno predstavljal glasnikovo palico. Latinska beseda caduceus (verjetno caduceum) je priredba gr\xc5\xa1ke kerykeion, kar ozna\xc4\x8duje "glasnikovo palico", izhaja pa iz kerux \xe2\x80\x93 "glasnik" ali "javni ogla\xc5\xa1evalec", kar je povezano s kerusso, kar pomeni "objaviti" (pogosta glasnikova dol\xc5\xbenost) . Pretpostavlja se, da se je glasnikova palica razvila iz pastirske kljuke v obliki razdeljene olj\xc4\x8dne veje z dvema volnenima povojema, belo vrvico in kon\xc4\x8dno z dvema prepletenima ka\xc4\x8dama. Ni pa razlage o tem, za kaj so jo uporabljali pastirji, za kaj se je uporabljala kljuka._NEWLINE_Neki gr\xc5\xa1ki mit o izvoru kerikeja je del zgodbe o Tejreziu (v gr\xc5\xa1ki mitologiji slepi Apolonov prerok iz Teb), ki je na\xc5\xa1el dve ka\xc4\x8di med parjenjem in ubil samico s svojo palico. Spremenil se je v \xc5\xbeensko. Po sedmih letih je ponovil svoje dejanje, ubil ka\xc4\x8djega samca in spet postal mo\xc5\xa1ki. Ta palica je s svojo mo\xc4\x8djo spreminjanja pozneje postala last boga Hermesa. Drugi mit govori o tem, da je Hermes igral liro, izdelano iz \xc5\xbeelvjega oklepa, namenjena je bila Apolonu, ki ga je za nagrado postavil za poslanca med bogovi s kerikejem, ki je postal njegov simbol. \xc5\xa0e ena zgodba govori, kako je Hermes (to\xc4\x8dneje rimski Merkur) ugledal dve ka\xc4\x8di, prepleteni v smrtonosnem boju. S svojo palico ju je razdvojil in pomiril, posledica je bila palica z dvema ka\xc4\x8dama, ki je bila znak miru. _NEWLINE_V Rimu Livij omenja kaduceatorja (lat. caduceator), ki je vodil mirovne pogovore pod diplomatsko za\xc5\xa1\xc4\x8dito kerikeja (kaduceja), ki ga je nosil s seboj.\n_START_SECTION_\nRazli\xc4\x8dice\n_START_PARAGRAPH_\nNa nekaterih poslikanih anti\xc4\x8dnih gr\xc5\xa1kih vazah se gr\xc5\xa1ki kerikej nekoliko razlikuje od tistega, kar obi\xc4\x8dajno lahko vidimo danes. Dve ka\xc4\x8di nad palico, ki sta prekri\xc5\xbeani, sestavljata krog, glavi pa sta podobni rogovom. Ta stara grafi\xc4\x8dna oblika z dodatno prekri\xc5\xbeano pre\xc4\x8dko je verjetno osnova za grafi\xc4\x8dni znak Merkurja, ki se je zelo uporabljal v astronomskih, astrolo\xc5\xa1kih in alkimijskih delih.  Druga poenostavljena razli\xc4\x8dica kerikeja je v slovarjih, v katerih je "komercialni izraz", ki v celoti ohranja povezavo Hermesa s trgovino. V tej obliki je palica poslikana z dvema kriloma, ka\xc4\x8d ni (ali pa sta zmanj\xc5\xa1ani v obliki majhnega kroga v sredini).\n_START_SECTION_\nZamenjava z Asklepijevo palico\n_START_PARAGRAPH_\nKerikej se v\xc4\x8dasih uporablja kot simbol medicine ali zdravnika (namesto Asklepijeve palice), \xc4\x8deprav ta simbol ni povezan s Hipokratom in je kakr\xc5\xa1na koli povezava z zdravstvom privle\xc4\x8dena za lase.  Njegove posamezne neprimerne povezave s krajo, trgovino, prevaro in smrtjo so navdih za akademski humor: _NEWLINE_Kot bog cest in tr\xc5\xbenic je bil Hermes predvsem za\xc5\xa1\xc4\x8ditnik trgovine in debele denarnice: posledi\xc4\x8dno je bil za\xc5\xa1\xc4\x8ditnik potujo\xc4\x8dih trgovcev. Kot glasnik bogov ni prina\xc5\xa1al samo miru na Zemljo (v\xc4\x8dasih tudi mir smrti), ampak je njegova pretirana zgovornost lahko slabe stvari prikazala bolje. Ali ne bi bil s tega vidika njegov simbol primeren za nekatere kongresnike, vse kvaka\xc4\x8de, prodajalce knjig in dobavitelje vakuumskih aparatov za \xc4\x8di\xc5\xa1\xc4\x8denje, prej kot za terapevta, ki naravnost pove svoje misli? Kot spremljevalec umrlih do njihovega podzemnega bivali\xc5\xa1\xc4\x8da bi njegov emblem bolje pristajal na mrtva\xc5\xa1ki kakor zdravni\xc5\xa1ki avtomobil._NEWLINE_Ne glede na vse so bili \xc5\xa1tevilni poskusi dokazovanja, kako je kerikej primeren simbol medicine in/ali njenega osebja. Zagovorniki so menili, da je znak primeren za vojno medicinsko osebje zaradi povezave z nevtralnostjo. Nekateri so poudarjali domnevni izvor kerikeja v babilonski mitologiji, \xc5\xa1e posebej povezanost z boginjo I\xc5\xa1tar kot "buditeljico \xc5\xbeivljenja in vegetacije spomladi" kot potrditev njene povezave z zdravljenjem, medicino, plodnostjo in mo\xc4\x8djo._NEWLINE_Raziskovanje ameri\xc5\xa1kih zdravstvenih organizacij iz leta 1992 je pokazalo, da 62 odstotkov strokovnih zdru\xc5\xbeenj uporablja Asklepijevo palico, medtem ko 72 odstotkov komercialnih organizacij uporablja kerikej.  Prva znana uporaba kerikeja v zdravstvu je bila tiskarska vinjeta, ki jo je uporabil \xc5\xa1vicarski medicinski tiskar Johann Frobenius (1460\xe2\x80\x931527). Uporabil je palico s prepletenima ka\xc4\x8dama, namesto kril na vrhu je bila golobica z biblijskim epigrafom "bodite modri kot ka\xc4\x8de in nedol\xc5\xbeni kot golobica".  Kot simbol je kerikej uporabljal tudi Sir William Butts, zdravnik Henrika VIII.  Srebrni kerikej je predstavil John Caius na Caiusovem kolid\xc5\xbeu v Cambridgeu. Nosili so ga pred njim na blazini ob uradnih obiskih. \xc5\xa0e danes ga imajo na kolid\xc5\xbeu. _NEWLINE_Zmeda zaradi domnevno medicinskega pomena kerikeja je bila posledica dogodkov v ZDA v 19. stoletju.  Ta simbol se je pojavil na voja\xc5\xa1kih bolni\xc5\xa1nicah leta 1856. Leta 1902 je bil dodan na uniforme vojnih medicinskih \xc4\x8dastnikov. To idejo je vpeljal kapetan Reynolds , ki je po ve\xc4\x8d zavrnitvah glavnega kirurga prepri\xc4\x8dal novega na\xc4\x8delnika brigadnega generala Williama H. Forwooda, da sprejme njegov predlog. Protislovje je opazil nekoliko let pozneje knji\xc5\xbeni\xc4\x8dar glavnega kirurga, a simbol je ostal nespremenjen. Leta 1901 je bil francoski mese\xc4\x8dnik vojne medicine naslovljen La Caduc\xc3\xa9e. Kerikej je uradno sprejel medicinski oddelek vojske ZDA leta 1902.  Po prvi svetovni vojni je kerikej postal emblem vojnega medicinskega oddelka in mornari\xc5\xa1kega bolni\xc5\xa1kega korpusa. \xc4\x8ceprav je Ameri\xc5\xa1ko zdru\xc5\xbeenje zdravnikov nekaj \xc4\x8dasa uporabljalo ta simbol, je bil leta 1912 po \xc5\xa1ir\xc5\xa1i razpravi kerikej opu\xc5\xa1\xc4\x8den in namesto njega izbrana Asklepijeva palica._NEWLINE_Nadaljnja zmeda je bila povzro\xc4\x8dena z uporabo kerikeja kot tiskarske oznake (ker je bil Hermes bog zgovornosti in glasnik). Pojavlja se v mnogih medicinskih knjigah kot tiskarska oznaka, \xc4\x8deprav je bil pozneje napa\xc4\x8dno zamenjan za simbol medicine.'